Pippi Langstrumpf daventa Pippi Soccalunga

(lr)

Ils 14 da november 2007, pia gist 100 onns suenter la naschientscha dad Astrid Lindgren, la renumada autura svedaisa da numerus cudeschs d'uffants, avevan Radio e Televisiun Rumantscha e la Lia Rumantscha edì cuminaivlamain in disc cumpact cun las aventuras da Pippi Langstrumpf, perstgisai, Pippi Soccalunga, Tommy ed Annika. Ils emprims trais chapitels unids en questa producziun èn "Pippi va a star en la Villa Babilonia", "Pippi daventa tschertgarauba e fa part d'ina baruffada" e "Pippi fa gieus da tschiffar cun policists". En il decurs da quest onn suondan anc dus ulteriurs discs cun aventuras da la mattatscha cun las tarscholas cotschnas ch'è talmain ferma ch'ella n'ha nagins problems d'auzar ses chaval.
Cun ils cudeschs da Pippi Soccalunga ha Astrid Lindgren senza dubi creà insatge innovativ entaifer il gener dals cudeschs d'uffants. L'autura maschaida umor anarchic ed idilla, fantasia e realitad e concentrescha quai en ina figura principala cun forzas surnatiralas. Cun ses regl da libertad e ses esser nunconvenziunal maina Pippi Soccalunga adina puspè ad absurdum il cumportament raziunal dals creschids. Il gieu da Pippi cun ils represchentants da l'autoritad uffiziala, p.ex. ils dus policists maladesters, na vegniva l'emprim betg chapì surtut da chasas edituras estras. Il potenzial anarchic da l'eroxa cun la schimgia pitschna - signur Nilsson - sin la spatla e muments irreals, p.ex. il chaval che po ir en ed ord chasa cura ch'i plascha ad el, parevan memia subversivs ed abstrus. A l'entschatta han ins considerà il cudesch sco attatga sin la societad e vesì en Pippi Soccalunga in exempel privlus per uffants. Ils ultims onns vegn la mattatscha respectada pli e pli sco figura simbolica per in'educaziun a la maiorennitad che sa basa sin fantasia, mirveglia e curaschi (cf. Glauser Jürg. Skandinavische Literaturgeschichte. Metzler, 2006). In'autra figura enconuschenta dad Astrid Lindgren è Karlsson sin il tetg, il mattatsch che ha adina fom e che po sgular grazia ad in propeller ch'el ha sin il dies. Betg emblidar n'astgan ins sa chapescha il Michel da Lönneberga (en svedais ha el num Emil). Sias lumparias sin il bain puril da ses geniturs capitan per gronda part senza vulair e nausch intent. Per fortuna po el adina fugir ad uras da ses bab e sa zuppar en la bargia ch'el po fermar era dadens. En tut quellas istorgias dad Astrid Lindgren vegn il mund stabel e normà dals creschids caricaturà cun l'umor dals uffants.